
Text rozhodnutia
Súd: Krajský súd Prešov Spisová značka: 5S/22/2016 Identifikačné číslo súdneho spisu: 8016200423 Dátum vydania rozhodnutia: 22. 03. 2017 Meno a priezvisko sudcu, VSÚ: JUDr. Eva Sláviková ECLI: ECLI:SK:KSPO:2017:8016200423.3 Uznesenie Krajský súd v Prešove v senáte zloženom z predsedníčky senátu JUDr. Evy Slávikovej a členiek senátu Mgr. Magdalény Želinskej a JUDr. Moniky Tobiašovej, v právnej veci žalobcu PETERY, s.r.o., so sídlom v Prešove, Šebastovská 4, právne zastúpeného Advokátska kancelária URBÁNI & Partners s.r.o., so sídlom v Banskej Bystrici, Skuteckého 17, proti žalovanému Finančnému riaditeľstvu Slovenskej republiky, so sídlom v Banskej Bystrici, Lazovná 63, o preskúmanie zákonnosti rozhodnutí žalovaného č. XXXXXXX/XXXX, č. XXXXXXX/XXXX, č. XXXXXXX/XXXX, č. XXXXXXX/XXXX, č. XXXXXXX/XXXX, všetky zo dňa 02. decembra 2015 na základe žaloby takto r o z h o d o l : Konanie z a s t a v u j e . Žiaden z účastníkov n e m á nárok na náhradu trov konania. o d ô v o d n e n i e : 1. Žalobou zo dňa 08.02.2016 doručenou Krajskému súdu v Banskej Bystrici sa žalobca domáhal preskúmania zákonnosti rozhodnutí žalovaného č. XXXXXXX/XXXX, č. XXXXXXX/XXXX, č. XXXXXXX/ XXXX, č. XXXXXXX/XXXX, č. XXXXXXX/XXXX, všetky zo dňa 02. decembra 2015. 2. Uznesením Krajského súdu v Banskej Bystrici zo dňa 22.03.2016 č.k. 24S/15/2016 - 46 bola vec postúpená tunajšiemu súdu ako súdu miestne príslušnému. 3. Keďže spolu so žalobou nebol zo strany žalobcu uhradený súdny poplatok, splatný podaním žaloby (§ 5 ods. 1 písm. a/ zákona č. 71/1992 Zb. o súdnych poplatkoch a poplatku za výpis z registra trestov; ďalej len Zákon o súdnych poplatkoch), bol žalobca výzvou správneho súdu zo dňa 23.02.2017 vyzvaný na zaplatenie súdneho poplatku za podanú žalobu vo výške 350,- EUR (5x 70,- EUR) podľa položky 10 písm. a/ Sadzobníka súdnych poplatkov, ktorý tvorí prílohu k Zákonu o súdnych poplatkoch s poučením, že ak nebude súdny poplatok v určenej lehote zaplatený, súd konanie podľa § 10 ods. 1 Zákona o súdnych poplatkoch zastaví. 4. Výzva bola doručená splnomocnenému právnemu zástupcovi žalobcu dňa 28.02.2017, ako vyplýva z potvrdenia o doručení zásielky do elektronickej schránky právneho zástupcu. 5. Aj napriek výzve nebol žalobcom tento súdny poplatok v súdom určenej lehote uhradený, a to ani do dňa termínu pojednávania nariadeného na deň 22.03.2017. 6. Podľa § 491 ods. 1 zákona č. 162/2015 Z. z. Správneho súdneho poriadku (ďalej len S.s.p.), právneho predpisu upravujúceho postup správneho súdu účinného od 1.7.2016, ak nie je ďalej ustanovené inak, platí tento zákon aj na konania začaté podľa piatej časti Občianskeho súdneho poriadku predo dňom nadobudnutia jeho účinnosti. 7. Podľa § 491 ods. 2 S.s.p. právne účinky úkonov, ktoré v konaní nastali predo dňom nadobudnutia účinnosti tohto zákona, zostávajú zachované. Ak sa tento zákon použije na konania začaté predo dňom nadobudnutia účinnosti tohto zákona, nemožno uplatňovať ustanovenia tohto zákona, ak by boli v neprospech žalobcu, ak je ním fyzická osoba alebo právnická osoba. 8. Aj keď bola žaloba podaná v čase platnosti príslušných ustanovení zákona č. 99/1963 Zb. Občianskeho súdneho poriadku (ďalej len O.s.p.), účinného do 30.06.2016, z uvedených prechodných ustanovení vyplýva, že na rozhodovanie o podanej žalobe sa po 01.07.2016 budú vzťahovať príslušné ustanovenia S.s.p. 9. Podľa § 2 ods. 1 písm. a/ Zákona o súdnych poplatkoch, poplatníkom je navrhovateľ poplatkového úkonu, ak je podľa sadzobníka stanovený poplatok z návrhu. 10. Podľa § 5 ods. 1 písm. a/ Zákona o súdnych poplatkoch, účinného v čase podania žaloby, poplatková povinnosť vzniká podaním návrhu, odvolania a dovolania alebo žiadosti na vykonanie poplatkového úkonu, ak je poplatníkom navrhovateľ, odvolateľ a dovolateľ. 11. Podľa položky 10 písm. a/ Sadzobníka súdnych poplatkov, ktorý tvorí prílohu Zákona o súdnych poplatkoch, v znení účinnom v čase realizácie poplatkového úkonu (podania žaloby), z návrhu na preskúmanie zákonnosti rozhodnutia orgánu verejnej správy na základe žaloby, ak v písmenách b/ až d/ nie je ustanovené inak, je súdny poplatok 70,- EUR. 12. Keďže predmetom konania je preskúmanie piatich samostatných rozhodnutí žalovaného, o ktorých je možné viesť päť samostatných súdnych konaní (o ktorých sa koná v jednom konaní v zmysle uznesenia tunajšieho súdu o spojení veci zo dňa 22.09.2016 č.k. 5S/22/2016) bola suma súdneho poplatku vyčíslená správne na sumu 350,- EUR 13. Podľa § 10 ods. 1 Zákona o súdnych poplatkoch, v znení účinnom v čase rozhodovania správneho súdu, ak nebol zaplatený poplatok splatný podaním žaloby, návrhu na začatie konania, dovolania alebo kasačnej sťažnosti, súd podľa § 9 vyzve poplatníka, aby poplatok zaplatil v lehote, ktorú určí, spravidla v lehote desiatich dní od doručenia výzvy; ak aj napriek výzve poplatok nebol zaplatený v lehote, súd konanie zastaví. O následkoch nezaplatenia poplatku musí byť poplatník vo výzve poučený. 14. Podľa § 73 ods. 1 S.s.p. ak má účastník konania zástupcu so splnomocnením na celé konanie, doručuje sa písomnosť len tomuto zástupcovi. Písomnosť sa doručuje aj účastníkovi konania, ak účastník konania má osobne v konaní niečo vykonať, alebo ak o tom správny súd rozhodne s ohľadom na povahu veci. Výzva na zaplatenie súdneho poplatku, ako aj procesné poučenia vydané správnym súdom sa doručujú iba zástupcovi. 15. Keďže zo strany žalobcu nedošlo k úrade súdneho poplatku za podanú žalobu v súdom určenej lehote, ani do dňa nariadeného pojednávania, pričom o možnosti zastavenia konania v prípade nezaplatenia súdneho poplatku bol žalobca riadne poučený, správny súd v súlade s postupom podľa § 10 ods. 1 Zákona o súdnych poplatkoch konanie zastavil. 16. O náhrade trov konania správny súd rozhodol podľa § 170 písm. b/ S.s.p., podľa ktorého žiaden z účastníkov konania nemá právo na náhradu trov konania, ak konanie bolo zastavené. 17. Senát krajského súdu v danej veci rozhodol pomerov hlasov 3:0. Poučenie: Proti tomuto uzneseniu je prípustná kasačná sťažnosť v lehote 30 dní od doručenia rozhodnutia krajského súdu, ktorú je potrebné podať na Krajský súd v Prešove (§ 443 ods. 2 písm. a/ v spojení s § 444 ods. 1 S.s.p.). V kasačnej sťažnosti sa musí okrem všeobecných náležitostí podania podľa § 57 uviesť označenie napadnutého rozhodnutia, údaj, kedy napadnuté rozhodnutie bolo sťažovateľovi doručené, opísanie rozhodujúcich skutočností, aby bolo zrejmé, v akom rozsahu a z akých dôvodov podľa § 440 sa podáva (ďalej len sťažnostné body), návrh výroku rozhodnutia (sťažnostný návrh). Sťažnostné body možno meniť len do uplynutia lehoty na podanie kasačnej sťažnosti (§ 445 ods. 1, 2 S.s.p.) Sťažovateľ alebo opomenutý sťažovateľ musí byť v konaní o kasačnej sťažnosti zastúpený advokátom. Kasačná sťažnosť a iné podania sťažovateľa alebo opomenutého sťažovateľa musia byť spísané advokátom. Tieto povinnosti neplatia, ak má sťažovateľ alebo opomenutý sťažovateľ, jeho zamestnanec alebo člen, ktorý za neho na kasačnom súde koná alebo ho zastupuje, vysokoškolské právnické vzdelanie II. stupňa, ide o konanie o správnej žalobe podľa § 6 ods. 2 písm. c) a d), je žalovaným Centrum právnej pomoci (§ 449 ods. 1,2 S.s.p.).

